CELEX: 32021R0127
Language: hu
Date: 2021-02-03 00:00:00
Title: A Bizottság (EU) 2021/127 végrehajtási rendelete (2021. február 3.) az egyes harmadik országokból származó áruk szállítására szolgáló, fából készült csomagolóanyagoknak az Unió területére történő behozatalára és az ezen anyagok növényegészségügyi ellenőrzésére vonatkozó követelmények meghatározásáról, valamint az (EU) 2018/1137 végrehajtási határozat hatályon kívül helyezéséről

2021.2.4.   
               
               
                  HU
               
               
                  Az Európai Unió Hivatalos Lapja
               
               
                  L 40/3
               
            
         A BIZOTTSÁG (EU) 2021/127 VÉGREHAJTÁSI RENDELETE
         (2021. február 3.)
         az egyes harmadik országokból származó áruk szállítására szolgáló, fából készült csomagolóanyagoknak az Unió területére történő behozatalára és az ezen anyagok növényegészségügyi ellenőrzésére vonatkozó követelmények meghatározásáról, valamint az (EU) 2018/1137 végrehajtási határozat hatályon kívül helyezéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 41. cikke (3) bekezdésére,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (2) és különösen annak 22. cikke (3) bekezdésére és 52. cikkére,
         mivel:
         
                     (1)
                  
                  
                     Az (EU) 2018/1137 bizottsági végrehajtási határozat (3) rendelkezik a Belaruszból és Kínából származó egyes áruk szállításához használt, fából készült csomagolóanyagra vonatkozó növényegészségügyi ellenőrzésekről és meghozandó intézkedésekről; a határozatot 2020. június 30-ig kellett alkalmazni. Ezek a szabályok a fából készült csomagolóanyagok egyedi hatósági ellenőrzéseiről szóló (EU) 2019/2125 felhatalmazáson alapuló bizottsági rendeletben (4) foglaltakon felül voltak alkalmazandók.
                  
               
                     (2)
                  
                  
                     A tagállamok által az (EU) 2018/1137 végrehajtási határozat alapján végzett növényegészségügyi ellenőrzések azt mutatták, hogy a Belaruszból és Kínából származó egyes áruk szállításához használt, fából készült csomagolóanyagok jelölése nem mindig felel meg az (EU) 2016/2031 rendelet előírásainak. Továbbá a TRACES rendszerben, korábban pedig az EUROPHYT-észlelések webes alapú rendszerében rögzített kockázatértékelések alapján a tagállamok által végzett növényegészségügyi ellenőrzések azt mutatták, hogy az Indiából származó egyes áruk szállításához használt, fából készült csomagolóanyagok jelölése nem mindig felel meg az említett rendelet előírásainak.
                  
               
                     (3)
                  
                  
                     A tagállamok által feltárt meg nem felelések egyrészt azt mutatják, hogy fennáll annak a kockázata, hogy az említett három származási országból – nevezetesen Belaruszból, Kínából és Indiából – származó egyes áruk szállításához használt, fából készült csomagolóanyagok élő károsítókat tartalmaznak, másrészt azt, hogy ezeket az árukat célzott ellenőrzéseknek kell alávetni.
                  
               
                     (4)
                  
                  
                     Az ilyen meg nem felelés jövőbeli következményeinek megelőzése érdekében intézkedéseket kell elfogadni a Belaruszból, Kínából és Indiából származó egyes áruk szállítására használt, fából készült csomagolóanyagok tekintetében.
                  
               
                     (5)
                  
                  
                     Az érintett növényegészségügyi ellenőrzéseket végző hatóságok megfelelőbb felkészítésének biztosítása érdekében indokolt, hogy a fából készült csomagolóanyaggal ellátott, meghatározott áruk behozatalában részt vevő illetékes hatóságok vagy vállalkozók, amint értesülnek a fából készült csomagolóanyag közelgő megérkezéséről, előzetes értesítést küldjenek az Unióba történő első beléptetés helye szerinti határállomás illetékes hatóságának.
                  
               
                     (6)
                  
                  
                     A meghatározott áruk szállítmányainak fából készült csomagolóanyagát rendszeresen növényegészségügyi ellenőrzéseknek kell alávetni. Az azonosított növényegészségügyi kockázatok alapján a meghatározott áruk fából készült csomagolóanyagain végzett ellenőrzések aránya nem lehet 15 %-nál alacsonyabb, annak biztosítása érdekében, hogy a minta reprezentatív legyen.
                  
               
                     (7)
                  
                  
                     Az érintett, fából készült csomagolóanyagokra, valamint a meghatározott árukra az uniós vámfelügyeleti szabályok alkalmazandók mindaddig, amíg az említett növényegészségügyi ellenőrzések be nem fejeződnek, annak biztosítása érdekében, hogy az Unió területén belüli szabad mozgás ne jelentsen növényegészségügyi kockázatot.
                  
               
                     (8)
                  
                  
                     A növényegészségügyi ellenőrzéseket az Unióba történő első beléptetés helye szerinti határállomáson vagy az (EU) 2017/625 rendelet 53. cikke (1) bekezdésének a) pontjában említett ellenőrző pontokon kell elvégezni annak biztosítása érdekében, hogy az ellenőrzésekre a legmegfelelőbb létesítményekben kerüljön sor.
                  
               
                     (9)
                  
                  
                     A jogi egyértelműség érdekében az (EU) 2018/1137 végrehajtási határozatot hatályon kívül kell helyezni és e rendelettel kell felváltani a 2019. december 14. óta alkalmazandó (EU) 2016/2031 és (EU) 2017/625 rendelet figyelembevétele érdekében.
                  
               
                     (10)
                  
                  
                     Annak érdekében, hogy a tagállamoknak legyen idejük az e rendelet követelményeihez való alkalmazkodásra, azt 2021. március 1-jétől kell alkalmazni.
                  
               
                     (11)
                  
                  
                     E rendeletet 2023. december 31-ig kell alkalmazni, hogy elegendő idő álljon rendelkezésre a helyzet nyomon követésére, valamint annak meghatározására, hogy a fából készült csomagolóanyagok és az érintett szállítmányok megfelelnek-e e rendelet és az (EU) 2016/2031 rendelet előírásainak.
                  
               
                     (12)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Tárgy és hatály
            Ez a rendelet meghatározza a mellékletben felsorolt harmadik országokból származó áruk szállítására szolgáló, fából készült csomagolóanyagoknak az Unió területére történő behozatalára és az ezen anyagok növényegészségügyi ellenőrzésére vonatkozó követelményeket annak biztosítása érdekében, hogy azok megfeleljenek az (EU) 2016/2031 rendelet előírásainak.
         
         
            2. cikk
            Fogalommeghatározások
            E rendelet alkalmazásában a következő fogalommeghatározásokat kell alkalmazni:
            
                        1.
                     
                     
                        „fából készült csomagolóanyag”: bármilyen, fából készült termék csomagolóládák, dobozok, rekeszek, hordók és hasonló csomagolóeszközök, szállítódeszkák, szekrényes rakodólapok és egyéb raklapok, raklapkeretek, alátétfa formájában, függetlenül attól, hogy azokat ténylegesen használják-e vagy sem a különféle tárgyak szállításánál; nem tartozik ide a 6 mm vagy annál kisebb vastagságú nyersfa, a ragasztóval, hővel és nyomással vagy ezek kombinációjával előállított feldolgozott fa, valamint a faáru alátámasztására szolgáló olyan alátétfák, amelyek ugyanolyan típusú és minőségű fából készültek, mint a szállítmányban lévő fa;
                     
                  
                        2.
                     
                     
                        „meghatározott áru”: bármely áru, amely megfelel a következő feltételek mindegyikének:
                        
                                    a)
                                 
                                 
                                    a mellékletben felsorolt harmadik országok valamelyikéből származik;
                                 
                              
                                    b)
                                 
                                 
                                    fából készült csomagolóanyag támasztja alá, védi meg vagy abban szállítják legalább az Unióba történő első beléptetés helye szerinti határállomásig;
                                 
                              
                                    c)
                                 
                                 
                                    a mellékletben felsorolt, Kombinált Nómenklatúra (KN) szerinti kódokkal vagy TARIC-kódokkal, valamint a megfelelő, a 2658/87/EGK tanácsi rendelet (5) I. melléklete szerinti leírásokkal rendelkezik.
                                 
                              
                  
         
            3. cikk
            A fából készült csomagolóanyagoknak az Unió területére történő behozatalára vonatkozó követelmények
            Fából készült csomagolóanyag csak akkor hozható be az Unió területére, ha mindkét alábbi követelmény teljesül:
            
                        1.
                     
                     
                        azok az illetékes hatóságok vagy vállalkozók, amelyek felelősek az érintett, fából készült csomagolóanyagnak az Unió területére történő behozataláért, vagy amelyeknek tudomásuk van ilyen anyagnak az Unió területére való megérkezéséről, előzetesen értesítik az Unióba történő első beléptetés helye szerinti határállomás illetékes hatóságait arról, hogy az érintett, fából készült csomagolóanyagot be fogják hozni az Unió területére;
                     
                  
                        2.
                     
                     
                        az e rendelet 4. cikke (1) bekezdésének a) pontjában előírt növényegészségügyi ellenőrzések eredményei azt mutatják, hogy az érintett, fából készült csomagolóanyag megfelel az (EU) 2016/2031 rendelet 43. cikke (1) bekezdésének a) és b) pontjában foglalt követelményeknek.
                     
                  
         
            4. cikk
            Növényegészségügyi ellenőrzések
            
               (1)   Az illetékes hatóságok kötelesek:
               
                           a)
                        
                        
                           rendszeresen növényegészségügyi ellenőrzéseket végezni a meghatározott áruk szállítmányainak fából készült csomagolóanyagain az alábbi helyszínek valamelyikén:
                           
                                       i.
                                    
                                    
                                       az Unióba történő első beléptetés helye szerinti határállomáson;
                                    
                                 
                                       ii.
                                    
                                    
                                       az (EU) 2017/625 rendelet 53. cikke (1) bekezdésének a) pontjában említett ellenőrző pontokon;
                                    
                                 
                     
                           b)
                        
                        
                           meghatározni az e bekezdés a) pontjában előírt növényegészségügyi ellenőrzések arányát.
                        
                     
            
               (2)   Az (1) bekezdés b) pontjában említett arány nem lehet alacsonyabb, mint a meghatározott áruk szállítmányainak 15 %-a.
            
            
               (3)   Az (1) bekezdés a) pontjában előírt ellenőrzések befejezéséig a fából készült csomagolóanyagok és az érintett meghatározott áruk továbbra is:
               
                           a)
                        
                        
                           a 952/2013/EU rendelet 134. cikke szerinti vámfelügyelet alatt állnak; valamint
                        
                     
                           b)
                        
                        
                           az illetékes hatóságok általi felügyelet alatt állnak.
                        
                     
            
               (4)   A (3) bekezdéstől eltérve a vámhatóság engedélyezheti, hogy meghatározott árukat ne tartsanak az említett bekezdés a) és b) pontja szerinti felügyelet alatt, ha a szállítmányért felelős vállalkozó elkülöníti a fából készült csomagolóanyagot az említett meghatározott áruktól, amennyiben ez technikailag lehetséges.
            
         
         
            5. cikk
            Az (EU) 2018/1137 végrehajtási határozat hatályon kívül helyezése
            Az (EU) 2018/1137 végrehajtási határozat hatályát veszti.
         
         
            6. cikk
            Hatálybalépés és az alkalmazás időtartama
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2021. március 1-jétől 2023. december 31-ig kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. február 3-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 317., 2016.11.23., 4. o.
         
         
            (2)  HL L 95., 2017.4.7., 1. o.
         
         
            (3)  A Bizottság (EU) 2018/1137 végrehajtási határozata (2018. augusztus 10.) az egyes harmadik országokból származó áruk szállítására szolgáló, fából készült csomagolóanyagokra vonatkozó felügyeletről, növényegészségügyi ellenőrzésekről és intézkedésekről (HL L 205., 2018.8.14., 54. o.).
         
            (4)  A Bizottság (EU) 2019/2125 felhatalmazáson alapuló rendelete (2019. október 10.) az (EU) 2017/625 európai parlamenti és tanácsi rendeletnek a fából készült csomagolóanyagok egyedi hatósági ellenőrzéseinek elvégzésére, a bizonyos szállítmányok bejelentésére és a meg nem felelés esetén meghozandó intézkedésekre vonatkozó szabályok tekintetében történő kiegészítéséről (HL L 321., 2019.12.12., 99. o.).
         
            (5)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
      
      
         
            MELLÉKLET
            A meghatározott áruk, a Kombinált Nómenklatúra (KN) szerinti kódok vagy TARIC-kódok és a származási ország
            
                        Az áru leírása
                     
                     
                        A Kombinált Nómenklatúra (KN) szerinti kódok vagy TARIC-kódok
                     
                     
                        Származási ország
                     
                  
                        Palakő, durván nagyolva vagy fűrésszel vagy más módon egyszerűen vágva is, tömb vagy téglalap (beleértve a négyzet) alakú tábla formában
                     
                     
                        2514 
                     
                     
                        Belarusz, Kína, India
                     
                  
                        Márvány, travertin, ekozin és más emlékművi vagy építőkő mészkőből, legalább 2,5 térfogattömegű és alabástrom durván nagyolva vagy fűrésszel vagy más módon egyszerűen vágva is, tömb vagy téglalap (beleértve a négyzet) alakú tábla formában
                     
                     
                        2515 
                     
                     
                        Belarusz, Kína, India
                     
                  
                        Gránit, porfír, bazalt, homokkő és más emlékművi vagy építőkő, durván nagyolva vagy fűrésszel vagy más módon egyszerűen vágva, tömb vagy téglalap (beleértve a négyzet) alakú tábla formában
                     
                     
                        2516 
                     
                     
                        Belarusz, Kína, India
                     
                  
                        Tűzifa hasáb, tuskó, rőzse, köteg vagy hasonló formában; faforgács vagy hasonló részek; fűrészpor és fahulladék és -maradék, hasáb, brikett, labdacs (pellet) vagy hasonló alakra tömörítve is
                     
                     
                        4401 
                     
                     
                        Belarusz, Kína, India
                     
                  
                        Fából készült láda, doboz, rekesz, dob és hasonló csomagolóanyag; kábeldob fából; rakodólap, keretezett és más szállítólap fából; rakodólapkeret fából (az egy vagy több szállítási módra különlegesen kialakított és felszerelt konténerek kivételével)
                     
                     
                        4415 
                     
                     
                        Belarusz, Kína, India
                     
                  
                        Kövezetkocka (kockakő), szegélykő és járdaburkoló kő természetes kőből (a pala kivételével)
                     
                     
                        6801 
                     
                     
                        Belarusz, Kína, India
                     
                  
                        Megmunkált szobrászati vagy épületkő (a pala kivételével) és ezekből készült áru, a 6801  vtsz. alá tartozó áruk kivételével; mozaikkocka és hasonló, természetes kőből (beleértve a palát is), hátlappal ellátva is; természetes kőpor, -hulladék és -granulátum (beleértve a palát is), mesterségesen színezve
                     
                     
                        6802 
                     
                     
                        Belarusz, Kína, India
                     
                  
                        Megmunkált palakő és ebből vagy agglomerált palából készült áru (a palaszemcse, -törmelék és -por, mozaikkocka és hasonlók, palavessző, írásra vagy rajzolásra szolgáló felülettel rendelkező, valamint felhasználásra kész pala vagy palatábla kivételével)
                     
                     
                        6803 
                     
                     
                        Belarusz, Kína, India
                     
                  
                        Kerámia út- és padlóburkoló lap, kályha- vagy -falburkoló csempe; kerámia mozaikkocka és hasonló áru, alátéten is (a kovasavas fosszilis porból vagy hasonló szilíciumos földből készült, a tűzálló termékek, az alátétnek elkészített lapok, a díszek és a kályha építéséhez használatos kerámiacsempe kivételével)
                     
                     
                        6907 
                     
                     
                        Belarusz, Kína, India
                     
                  
                        Alumíniumlap, -lemez és -szalag
                     
                     
                        7606 
                     
                     
                        Belarusz, Kína, India